《连宵得雨应祷》
宋代·袁说友

蜀旱昔流行，皇恩念凋瘵。
饥寒乏冬酒，烹剥仰春菜。
二麦傥复失，一饱竟安在。
当春苦旱干，甘泽未沾沛。
奔走山川灵，翻覆云雨改。
连宵建瓴水，万亩轻花穗。
如渴饮得泉，如病药得瘥。
高原沃清润，热蒸蒙濯洒。
只今麦陇收，可以日月待。
喜气挂珠玉，词源拥涛濑。
自怜忧国愿，窘似生体疥。
得此霡霂益，遂入清凉界。
容我早归田，怀章东望拜。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。